Document ID: 32003D0627

Kommissionens beslutning
af 20. august 2003
om godkendelse af, at nogle medlemsstater indfører visse særlige bestemmelser for jernbanebefordring af farligt gods i medfør af direktiv 96/49/EF
(meddelt under nummer K(2003) 3026)
(EØS-relevant tekst)
(2003/627/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods(1), senest ændret ved Europa-Parlamentets og Rådets direktiv 2000/62/EF(2), særlig artikel 6, stk. 9 og 11,
under henvisning til underretninger fra de pågældende medlemsstater, og
ud fra følgende betragtninger:
(1) I medfør af direktiv 96/49/EF kan medlemsstaterne indføre lempeligere bestemmelser end dem, der er anført i bilagene til nævnte direktiv, for så vidt angår indenlandsk befordring, som kun involverer små mængder farligt gods, med undtagelse af materiale, der er radioaktivt i mellemsvær eller svær grad. Flere medlemsstater har underrettet Kommissionen om deres ønske om at indføre sådanne bestemmelser. Kommissionen har gennemgået disse bestemmelser og konkluderet, at de fornødne betingelser er opfyldt. Derfor kan indførelse af disse bestemmelser godkendes.
(2) I medfør af direktiv 96/49/EF kan medlemsstaterne på nøje definerede strækninger på deres område tillade regelmæssig befordring af farligt gods, som indgår i en bestemt industriel proces, men som er forbudt i henhold til bilaget, eller som udføres under andre betingelser end dem, der er anført i bilaget, såfremt den pågældende befordring er lokal og er underkastet streng kontrol på klart definerede vilkår. Flere medlemsstater har underrettet Kommissionen om deres ønske om at indføre bestemmelser, der tillader sådan regelmæssig befordring. Kommissionen har konkluderet, at betingelserne for sådanne tilladelser er opfyldt. Det er derfor hensigtsmæssigt at godkende, at medlemsstaterne vedtager sådanne bestemmelser.
(3) De i denne beslutning fastsatte foranstaltninger er i overensstemmelse med udtalelse fra Udvalget for Transport af Farligt Gods, der er nedsat ved artikel 9 i direktiv 94/55/EF -
VEDTAGET FØLGENDE BESLUTNING:
Artikel 1
Det godkendes, at medlemsstaterne i bilag I indfører de særlige bestemmelser for indenlandsk jernbanebefordring af små mængder af visse former for farligt gods, som er anført deri.
Bestemmelserne anvendes uden forskelsbehandling.
Artikel 2
Det godkendes, at medlemsstaterne i bilag II indfører de deri anførte særlige bestemmelser for regelmæssig befordring på nøje definerede strækninger på deres område af farligt gods, som indgår i en bestemt industriel proces, og som er lokal og underkastet streng kontrol på klart definerede vilkår.
Bestemmelserne anvendes uden forskelsbehandling.
Artikel 3
Denne beslutning er rettet til medlemsstaterne.
Udfærdiget i Bruxelles, den 20. august 2003.

Labels: 8
18
15